Goue troon uit paleis gesteelFoto: Blenheim-paleis Die Britse polisie is steeds op soek na ŉ goue toilet, ter waarde van £4,8 miljoen (byna R87,5 miljoen) wat uit ŉ paleis in Engeland gesteel is. Die toilet van 18 karaat goud, wat in die Blenheim-paleis gestaan het, is vervaardig deur die Italiaanse kunstenaar Maurizio Cattelan. Die kunswerk, wat ten volle gewerk het, is “America” genoem. Dit is Saterdagoggend vroeg uit die paleis gesteel, het die Thames Valley-polisie gesê. ŉ 36-jarige man van Cheltenham en ŉ 66-jarige man is reeds in hegtenis geneem in verband met die diefstal. Die 36-jarige man is vrygelaat hangende verdere ondersoek en die 66-jarige man is vrygelaat op borgtog. Hy moet 9 Oktober weer in die hof verskyn. Die toilet is geïnstalleer in die vertrek oorkant die kamer waar Sir Winston Churchill in dié 18de-eeuse Oxfordshire-landgoed gebore is. Dit was deel van Cattelan se eerste solo-uitstalling in 20 jaar. Die toilet is gesteel een dag ná die uitstalling sy deure oopgemaak het. Volgens speurder-inspekteur Steve Jones is die polisie se prioriteit nou om die gesteelde kunswerk op te spoor.